Para outras páxinas con títulos homónimos véxase: Augas Santas.

A **praia de Augas Santas**, que xunto coa praia das Carricelas conforma o espazo coñecido no ámbito turístico como **praia das Catedrais**, é un areal situado na parroquia da Devesa, no concello de Ribadeo. Na actualidade é citada repetidamente entre as máis bonitas do mundo.

Características
---------------

O nome das Catedrais naceu arredor da década de 1960, polas características formacións rochosas que semellan os arcobotantes e contrafortes dunha catedral. Cunha lonxitude de arredor dun quilómetro, As Catedrais está formada por varias porcións que coa preamar quedan illadas ou mesmo desaparecen, deixando a parte principal reducida a un longo de 320 m. Tamén o seu largo é moi variable polo mesmo motivo, chegando o mar a tapar toda a area en moitas partes, mentres noutras a seca descobre ata 100 m. A parte máis fotografada do areal, a partir da illa de Xan Galo, correspóndese coa zona tradicionalmente coñecida como As Carricelas, mentres que a parte que queda á esquerda do acceso principal recibe o nome de Augas Santas.

A praia é aberta con area branca e fina, bañada por unha ondada moderada. Algún ano ten disposto de Bandeira Azul. É lugar de peregrinación para a visita dos seus arcos e cantís, incluíndo os diversos ollos (furnas), o arco da illa de Xan Galo e a cova de paso do Chinelo, ao nivel da area, e para admirar o conxunto dende o sendeiro do alto do cantil.

Entre os seus arcos agóchanse gran cantidade de especies de algas, moluscos, aves e vexetais, na actualidade en estudo mediante un convenio entre o concello de Ribadeo e a Universidade de Santiago de Compostela..

A base rochosa ten uns 500 millóns de anos, dende cando sufriu sucesivas inundacións e retiradas do mar. Os seus estratos de diferente dureza e sucesivas fracturas en diferentes direccións facilitaron a acción erosiva ata amosar a imaxe que presentan hoxe en día.

Forman parte da flora sobre o acantilado a herba de namorar, perexil de mar, toxo ou breixo. Na parte inferior, as algas vermellas e as coralináceas fan compañía ós liques. Representantes máis numerosas das aves son as gaivotas e os corvos mariños. E como fauna pegada ó substrato, percebes, mexillóns, lapas e bígaros.

Acceso e servizos
-----------------

*Véxase tamén**:* Zona especial de conservación As Catedrais.
Ten acceso doado pola N-634, de Ribadeo a San Cosme de Barreiros e collendo o desvío á praia das Catedrais en Reinante. Dispón así mesmo de pistas locais paralelas á costa e tamén de servizo de ferrocarril a través dos apeadoiros de Esteiro e Reinante (Renfe-FEVE). En 2019 está prevista a construción dun apeadoiro específico para a praia.

A praia está atendida por un equipo de salvamento; hai servizos de limpeza diaria, e a menos de 500 m. na zona existen restaurantes, hostais, hoteis e demais servizos públicos (pasarelas, aparcadoiros etc...). Outros servizos da praia son as duchas e aseos, ademais da sinalización do estado do mar. Moi cerca dela atópanse os portos deportivos de Ribadeo e Foz. E no caso de accidentes o Hospital Comarcal da Costa-Burela é o encargado de atendelos.

O que máis resalta desta praia son os 300 metros de cantís furados pola marea que forman uns arcos semellantes aos arcobotantes das catedrais góticas (orixe do seu actual nome), e que só se poden ver coa marea baixa. A praia está protexida polas de San Miguel de Reinante (Barreiros), Esteiro, As Illas, Os Castros, Areosa e Olga (todas de Ribadeo), que, á súa vez dan nome e conforman o ZEC As Catedrais, espazo natural protexido..

O lugar foi declarado monumento natural pola Xunta de Galicia no ano 2005. Está encadrada na zona da Rede Natura 2000 como zona especial de conservación (ZEC ES 1120005) e está dentro da Reserva da biosfera Río Eo, Ozcos e Terras de Burón.

No ano 2008 foi elixida como a mellor praia de Europa pola web de viaxes máis consultadas na Unión Europea, --Youvox Voyage--, que realizou unha enquisa sobre 8.000 areais do mundo.

En 2012 foi elixida por Traveller's Choice como a mellor praia de España, segunda de Europa e sexta mundial.

A acumulación de vistas no verán fixo que no ano 2015 se puxera en marcha un polémico plan da Xunta de Galicia, para restrinxir o acceso, con solicitude telemática de pases, complementada con pases para as pernoctas en Ribadeo, usuarios de autobús Ribadeo-praia e outras posibilidades.

Outros
------

Na contorna, téñense gravado imaxes para numerosas series e documentais.

Galería de imaxes
-----------------

*Artigo principal**:* Galería de imaxes da praia de Augas Santas.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |
| --- |
| Vista cara ó leste. |
| Vista cara ó leste.  |

|  |
| --- |
| Xente no acceso. |
| Xente no acceso.  |

|  |
| --- |
| Xente nos arcos. |
| Xente nos arcos.  |

|  |
| --- |
| Marea alta |
| Marea alta  |

|  |
| --- |
| Vista aérea da praia de Augas Santas. |
| Vista aérea da praia de Augas Santas.  |

 |

Notas
-----

1. ↑  "Praia das Catedrais - GALICIA". *www.turismo.gal*. Consultado o 2020-11-08.
2. 1 2 3  'Os auténticos piares da terra', folleto turístico, recollendo diversas mencións e clasificacións a nivel España, Europa e mundo.
3. ↑  "¿Catedrales o Carricelas...?". *J y R Hosteleros* (en castelán). 2016-06-30. Arquivado dende o orixinal o 17 de novembro de 2020. Consultado o 2020-11-08.
4. ↑  "Playa de las Catedrales". *Casa Guillermo* (en castelán). 2019-05-28. Consultado o 2020-11-08.
5. ↑  Teresaderibadeo (2018-04-11). "teresaderibadeo: Costa de Ribadeo: Da Malata a Rinlo". *teresaderibadeo*. Consultado o 2020-11-08.
6. ↑  A USC constata un *posible e futura* deterioración das Catedrais se non se reorganizan as visitas
7. ↑  "El ministro de Fomento anuncia un apeadero de Feve en As Catedrais". *La Voz de Galicia* (en castelán). 2019-03-04. Consultado o 2019-03-05.
8. ↑  "DECRETO 37/2014, do 27 de marzo, polo que se declaran zonas especiais de conservación os lugares de importancia comunitaria de Galicia e se aproba o Plan director da Rede Natura 2000 de Galicia". Consultado o 5/2/2017.
9. ↑  "Ficha da reserva da Biosfera". Consultado o 5/2/2017.
10. ↑  "As Catedrais, mellor praia do mundo nunha enquisa europea". Arquivado dende o orixinal o 13 de setembro de 2019. Consultado o 24 de xullo de 2008.
11. ↑  La playa de As Catedrais, la mejor de España en los premios Traveller's Choice. La Voz de Galicia
12. ↑  "La BBC: «As Catedrais es el lugar perfecto para ilustrar la erosión en la costa»". *La Voz de Galicia* (en castelán). 2019-03-09. Consultado o 2019-03-11.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Praia de Augas Santas Modificar a ligazón no Wikidata*** |

### Outros artigos

* Praias da provincia de Lugo

### Ligazóns externas

* Solicitude telemática de pases

| * v
* c
* e
Espazos protexidos de Galicia |
| --- |
| Parque nacional: | Parque Nacional das Illas Atlánticas (Cíes, Ons, Sálvora e Cortegada) |
| Parque natural: | Monte Aloia (1978) - Complexo dunar de Corrubedo e lagoas de Carregal e Vixán (1992) - Baixa Limia - Serra do Xurés (1993) - Montes do Invernadeiro (1997) - Fragas do Eume (1997) - Serra da Enciña da Lastra (2002) |
| Monumento natural: | Costa de Dexo - Carballa da Rocha - Fraga de Catasós - Pena Corneira - Praia das Catedrais - Souto da Retorta - Souto de Rozavales - Pregamento xeolóxico de Campodola-Leixazós |
| Rede Natura 2000: | Zona especial de conservación (ZEC) (en Galicia) - Lugar de importancia comunitaria (LIC) (en Galicia) - Zona de especial protección para as aves (ZEPA) (en Galicia) |
| Zona húmida protexida: | Complexo intermareal Umia - O Grove, A Lanzada, punta Carreirón e lagoa Bodeira - Complexo das praias, lagoa e duna de Corrubedo - Lagoa e areal de Valdoviño - Ría de Ortigueira e Ladrido - Ría de Ribadeo |
| Reserva da biosfera: | Terras do Miño (2002) - Área de Allariz (2005) - Os Ancares lucenses e Montes de Navia, Cervantes e Becerreá (2006) - Río Eo, Ozcos e Terras de Burón (2007) - Reserva da biosfera transfronteiriza Gerês-Xurés (2009) - As Mariñas Coruñesas e Terras do Mandeo (2013) - Ribeira Sacra, Serras do Oribio e Courel (2021) |
| Outros: | Lugar de interese xeolóxico - Paisaxe protexida - Convención de Ramsar - Convención OSPAR - Espazos naturais de interese local - Espazos privados de interese natural |

|  |  |
| --- | --- |
| Control de autoridades | 
* Wd: Q2561808
* GeoNames: 7870729
* OSM: 5484102

 |